TOP เร่งศึกษาขยายการกลั่นเป็น 4 แสนบาร์เรล/วัน คาดแล้วเสร็จปลายปีนี้
TOP เร่งศึกษาขยายการกลั่นเป็น 4 แสนบาร์เรล/วัน คาดแล้วเสร็จปลายปีนี้
7 เม.ย. 2558

นายอธิคม เติบศิริ ประธานเจ้าหน้าที่บริหาร และกรรมการผู้จัดการใหญ่ บริษัท ไทยออยล์ จำกัด (มหาชน) หรือ TOP เปิดเผยว่า ขณะนี้บริษัทอยู่ระหว่างศึกษาการขยายกำลังการกลั่นน้ำมันเพิ่มเป็น 4 แสนบาร์เรล/วัน จากปัจจุบันที่ 2.75 แสนบาร์เรล/วัน เพื่อรองรับการเติบโตของบริษัทในอนาคต รวมถึงรองรับการส่งออกไปยังประชาคมเศรษฐกิจอาเซียน(AEC) 
โดยคาดว่าจะเลือกเทคโนโลยีที่เหมาะสมได้ในเดือนมิ.ย.นี้  หลังจากนั้นจะทำการออกแบบ ประเมินเงินลงทุนและความเหมาะสมโครงการ คาดว่าจะมีความชัดเจนในปลายปีนี้
ขณะที่ความคืบหน้าในการก่อสร้างโรงงานผลิตสาร Linear Alkyl Benzene (LAB) ซึ่งเป็นสารตั้งต้นสำหรับการผลิตผลิตภัณฑ์สารทำความสะอาดจะแล้วเสร็จในปลายปีนี้  และโครงการโรงไฟฟ้าเอกชนรายเล็ก(SPP) อีก 2 โรง ขนาดกำลังการผลิตราว 230 เมกะวัตต์ ซึ่งจะแล้วเสร็จในปลายปี 59
นอกจากนี้ยังคาดว่าค่าการกลั่น (GRM) ในช่วงไตรมาส 1/58 ยังอยู่ในระดับที่ดี โดยอยู่ที่ราว 8.5 เหรียญสหรัฐ/บาร์เรล  ซึ่งสูงกว่าช่วงเดียวกันของปีก่อนที่อยู่ราว 5.1 เหรียญสหรัฐ/บาร์เรล 